次韵和君實寄景仁
作者：韓維
朝代：宋

paragraphs: 予年行七十，惟日就志昏。
雖高鴻鵠舉，尚困鷄鶩喧。
壯心久已摧，弱羽不得翻。
每誦少游言，顧慚下澤轅。
蜀公有高志，謝事久杜門。
擾擾世俗務，不復掛口論。
群經雜圖史，擁坐如周垣。
上談千載故，速若水注盆。
客來必命酒，左右拱諸孫。
雖無鼓舞懽，自喜談笑溫。
仰高顧吾私，有類羝觸藩。
尚期蓬蓽完，亦有桑榆存。
近觀敕子詩，尤見朋義敦。
卜居近吾廬，指日駕君轓。
構堂始云基，築圃亦已樊。
前知會合期，不慘離索魂。
想像入第初，親賓燕華樽。
談高一理會，體王百疾奔。
共完天純粹，豈識世詐諼。
方笑司馬翁，獨樂守空園。